กระทรวงสาธารณสุข รณรงค์วันอนามัยโลก กระตุ้นทุกคนดูแลโลก ดูแลสุขภาพ
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เยี่ยมชมนิทรรศการเนื่องในวันอนามัยโลก (World Health Day) ที่จัดขึ้น ณ สำนักงานปลัดกระทรวงสาธารณสุข โดยกล่าวว่า วันที่ 7 เมษายนของทุกปี เป็นวันอนามัยโลก ประเทศสมาชิกขององค์การอนามัยโลกใช้เป็นโอกาสรณรงค์ให้ประชาชนและทุกภาคส่วนของสังคมให้ความสำคัญกับสุขภาพดีถ้วนหน้า สำหรับการควบคุม ป้องกัน แก้ปัญหา และส่งเสริมด้านสุขภาพประชาชนอย่างทั่วถึง เท่าเทียม โดยในปีนี้ ได้กำหนดหัวข้อ การรณรงค์ “โลกของเรา สุขภาพของเรา ทำให้อากาศ อาหารและน้ำ สะอาด ปลอดภัยสำหรับทุกคน” ดูแลตั้งแต่การส่งเสริมสุขภาพ ป้องกัน รักษาและฟื้นฟูสุขภาพ เพื่อการมีคุณภาพชีวิตที่ดี ที่ผ่านมากระทรวงสาธารณสุข ได้ร่วมกับองค์การอนามัยโลกต่อเนื่องและใช้กลไกความร่วมมือจากทุกภาคส่วนทั้งภายในประเทศและต่างประเทศ ในการกำหนดนโยบาย พัฒนาด้านกฎหมาย วิชาการและงานวิจัย เช่น แผนปฏิบัติการด้านอนามัยสิ่งแวดล้อม ระยะที่ 3 พ.ศ.2560-2565 เพื่อเป็นกรอบและทิศทาง การดำเนินงานด้านอนามัยสิ่งแวดล้อม การลงนามบันทึกความร่วมมือ โครงการแผนน้ำประปาปลอดภัย ให้น้ำประปามีคุณภาพตามมาตรฐานขององค์การอนามัยโลก งานวิจัยทบทวนค่ามาตรฐานคุณภาพอากาศของประเทศ ตามค่าแนะนำคุณภาพอากาศขององค์การอนามัยโลก มุ่งสู่การลดและป้องกันความเสี่ยงต่อสุขภาพ ร่วมจัดการสิ่งแวดล้อมให้เอื้อต่อการมีสุขภาพดีของประชาชน ทั้งในปัจจุบันและในอนาคตด้านนายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ปัจจัยสิ่งแวดล้อมมีความสำคัญต่อสุขภาพและการดำรงชีวิตของประชาชนเพิ่มมากขึ้น จากข้อมูลขององค์การอนามัยโลก พบว่า ปัจจัยเสี่ยงด้านสิ่งแวดล้อม โดยเฉพาะคุณภาพอากาศ  ความปลอดภัยของน้ำรวมถึงอาหารและสารเคมีเป็นสาเหตุทำให้มีผู้เสียชีวิตทั่วโลกอย่างน้อย 12.6 ล้านคนในแต่ละปี ส่งผลกระทบต่อคุณภาพชีวิตและเพิ่มภาระในระบบสาธารณสุข สำหรับประเทศไทย ปัจจัยสิ่งแวดล้อมที่ส่งผลกระทบต่อสุขภาพก่อให้เกิดภาระโรค ทั้งโรคระบบทางเดินหายใจ โรคระบบหัวใจและหลอดเลือด โรคที่มีน้ำและอาหารเป็นสื่อ โรคมะเร็ง โดยปัจจัยด้านสิ่งแวดล้อมที่ส่งผลกระทบต่อสุขภาพ ได้แก่ มลพิษทางอากาศ คุณภาพน้ำบริโภคครัวเรือนที่ไม่ผ่านเกณฑ์คุณภาพน้ำประปาดื่มได้ ถึงร้อยละ 56.7 มีภาวะขาดแคลนน้ำ ในบางพื้นที่ เนื่องจากภัยแล้ง อุทกภัย ซึ่งมีแนวโน้มความรุนแรงจากการเปลี่ยนแปลงสภาพภูมิอากาศมากขึ้น รวมทั้งการเฝ้าระวังสุขาภิบาลอาหารในองค์กรปกครองส่วนท้องถิ่น พบว่า ไม่ผ่านเกณฑ์ร้อยละ 52.51